Fumar multiplica per dos les probabilitats de morir.
Una quarta part dels fumadors morirà prematurament i perdrà entre vint i vint-i-cinc anys de vida.
Si fumeu, és probable que aquestes dades us creïn cert malestar.
El tabac ja no està de moda i la consciència del risc que suposa per a la salut està cada vegada més estesa.
Prova d'això és que durant els darrers anys s'han desplegat arreu, i de manera creixent, legislacions que protegeixen també les persones que no en consumeixen, però que hi estan exposades.
La llista de beneficis que s'aconsegueixen en abandonar el consum és interminable: entre deu i dotze anys després de deixar de fumar, el risc de contraure malalties, com ara les respiratòries, les cardiocirculatòries o els càncers en diverses localitzacions, és el mateix que el de les persones que no han fumat mai.
Deixar el tabac no és fàcil, però és possible.
I a partir d'aquí teniu dos aliats per incrementar les possibilitats d'èxit: l'ajuda personalitzada d'un professional de la salut i els medicaments.
Aquest article informa de les opcions farmacològiques disponibles per deixar de fumar i com s'han d'utilitzar, desmunta falsos mites que han sorgit al voltant d'aquests fàrmacs i ofereix diversos recursos d'ajuda.
La informació proporcionada en aquest article és complementària a les recomanacions del vostre professional de la salut i en cap cas pretén substituir-la.
Els medicaments no són suficients per si sols per deixar el consum, però poden ajudar a disminuir el desig de fumar i altres símptomes de l'abstinència de nicotina (ansietat, nerviosisme, sensació d'estranyesa, dificultats en la concentració, somnolència o problemes per dormir, etc.) que experimenten els fumadors quan s'estan adaptant novament a la vida sense tabac.
Aquests símptomes acostumen a durar algunes setmanes i tendeixen a disminuir progressivament.
Per utilitzar aquests fàrmacs correctament, cal llegir sempre amb cura el prospecte i parlar amb professionals sanitaris de referència (professionals de medicina, d'infermeria o de farmàcia) si es plantegen dubtes.
Els fàrmacs que es presenten a continuació són els que han demostrat ser més eficaços i més segurs:
El pegat de nicotina es col·loca a la pell (neta, seca i sense pèl) de l'avantbraç, l'espatlla o el maluc.
Aquest pegat proveeix l'organisme d'una quantitat petita i contínua de nicotina.
Instruccions: la posologia pot variar segons el consum i les característiques individuals, però l'habitual per a un consum de 20 cigarretes al dia és: 4 setmanes a dosi alta, 2 setmanes a dosi mitjana i 2 setmanes a dosi baixa, per permetre que els usuaris redueixin la quantitat de nicotina amb el pas del temps.
Dosi de nicotina: pot variar (21 mg, 14 mg o 7 mg els pegats que es porten 24 hores, o bé 15 mg o 10 mg els que es porten 16 hores).
Efectes adversos més freqüents: pruïja, reaccions al lloc d'aplicació, alteracions de la son, cefalea, marejos, nàusees, vòmits.
Contraindicacions i precaucions: els pegats de nicotina estan contraindicats en dermopaties (ferides, irritació cutània, dermatitis).
D'altra banda, es recomana fer-los servir amb precaució en pacients amb cardiopaties, malalties vasoespàstiques i processos inflamatoris de l'estómac, entre altres.
El xiclet de nicotina es mastega per alliberar nicotina que s'absorbeix a través de la mucosa dins de la boca.
Instruccions: s'ha de mastegar de manera lenta, fins que el sabor es fa intens.
Llavors s'ha "d'aparcar" la peça entre la geniva i la paret bucal.
Quan el sabor disminueix, cal tornar a mastegar i repetir el procés fins que el sabor desapareix (uns 30 minuts).
Normalment és entre 8 i 12 xiclets al dia, un màxim de 24 al dia, i s'ha d'anar reduint la quantitat de xiclets amb el pas del temps.
Si no s'aconsegueix deixar el tabac després de 24 setmanes, es recomana consultar amb un professional sanitari.
Efectes adversos més freqüents: cefalea, alteracions gastrointestinals, singlot, nàusees, úlceres a la boca i a la gola, dolor mandibular.
Contraindicacions i precaucions: els xiclets de nicotina no presenten cap contraindicació.
Es recomana fer-los servir amb precaució en pacients amb cardiopaties, malalties vasoespàstiques, processos inflamatoris de l'estómac i amb dentadura postissa o alteracions de la masticació, entre altres.
El comprimit de nicotina s'assembla a un caramel dur i es deixa a la boca perquè es dissolgui lentament, no s'ha d'empassar ni mastegar.
Instruccions: el comprimit s'ha de deixar diluir a la boca fins que el sabor es fa intens, llavors s'ha "d'aparcar" la peça entre la geniva i la paret bucal.
Quan el sabor disminueix, cal tornar a xuclar i repetir el procés fins que es dissolgui (uns 30 minuts).
Normalment és entre 8 i 12 comprimits al dia, un màxim de 15 al dia, i s'ha d'anar reduint la quantitat de comprimits amb el pas del temps.
Si no s'aconsegueix deixar el tabac després de 9 mesos, es recomana consultar amb un professional sanitari.
Efectes adversos més freqüents: nàusees; irritació de la boca, de la gola i de la llengua.
Contraindicacions i precaucions: els comprimits de nicotina no presenten cap contraindicació.
Es recomana fer-los servir amb precaució en pacients amb cardiopaties, malalties vasoespàstiques i processos inflamatoris de l'estómac, entre altres.
És una presentació que permet una polvorització (1 mg/pulsació solució) de nicotina directament a la boca.
Instruccions: en el primer ús i si no s'utilitza durant 2 dies, s'ha de carregar la bomba de polvorització.
S'apunta amb el broquet cap a un lloc segur i es pressiona la part superior del dispensador 3 vegades fins que aparegui una polvorització fina.
Una vegada carregat, s'apunta el broquet cap a la boca oberta a poca distància.
Es prem el botó per administrar una dosi sense tocar els llavis.
No s'ha d'inhalar en utilitzar-lo per evitar l'entrada del medicament al tracte respiratori.
Perquè el resultats siguin òptims, no s'ha d'empassar saliva durant uns segons.
Dosi de nicotina: realitzar 1 o 2 polvoritzacions en les situacions en les quals s'acostumava a fumar una cigarreta o en cas de sentir ànsies de fumar.
La dosi màxima recomanada és de 4 polvoritzacions per hora i 64 polvoritzacions al dia.
Efectes adversos més freqüents: cefalea, singlot, irritació de la gola.
Contraindicacions i precaucions: l'esprai bucal de nicotina no presenta cap contraindicació.
Es recomana fer-lo servir amb precaució en pacients amb cardiopaties, malalties vasoespàstiques i processos inflamatoris de l'estómac, entre altres.
La vareniclina (Champix®) alleuja la síndrome d'abstinència nicotínica i bloqueja els efectes de la nicotina de les cigarretes si la persona comença a fumar de nou.
Dosi: 0,5 mg al dia durant els tres primers dies, després 0,5 mg dos cops al dia fins a la primera setmana i, posteriorment, 1 mg dos cops al dia (fins a 12 setmanes).
Instruccions: per deixar de fumar durant les dues primeres setmanes de tractament, ja que es van perdent o reduint les ganes de fumar.
Per reduir les nàusees es pot prendre el comprimit amb l'estómac ple.
Efectes adversos més freqüents: rinofaringitis, somnis anormals, insomni, cefalea, nàusees, bronquitis, sinusitis, augment de pes, disminució o augment de l'apetit, somnolència, marejos, disgèusia, dispnea, tos, malaltia de reflux gastroesofàgic, vòmits, estrenyiment, diarrea, distensió abdominal, dolor abdominal, dolor dental, dispèpsia, flatulència, sequedat de boca, erupció cutània, pruïja, artràlgia, miàlgia, dolor d'esquena, dolor de pit, fatiga, prova anormal de funció hepàtica.
Contraindicacions: hipersensibilitat a vareniclina, embaràs i lactància.
El bupropió (Zyntabac®) ajuda a reduir la síndrome d'abstinència nicotínica i el desig de fumar.
Dosi: els 6 primers dies 150 mg al dia i, posteriorment, 150 mg dos cops al dia (de 7 a 12 setmanes).
Instruccions: per deixar de fumar durant la primera o segona setmana de tractament, ja que es van perdent o reduint les ganes de fumar.
Efectes adversos més freqüents: insomni, reaccions d'hipersensibilitat, depressió, agitació, ansietat, tremolor, alteració de la concentració, cefalea, mareig, alteració del sentit del gust, sequedat de boca, nàusees, vòmits, dolor abdominal, estrenyiment, erupció cutània, pruïja, sudoració, febre.
Contraindicacions: hipersensibilitat a bupropió, diagnòstic actual o previ de trastorn convulsiu, bulímia, anorèxia nerviosa, trastorn bipolar, tumor del sistema nerviós central, deshabituació alcohòlica, de benzodiazepines o de qualsevol fàrmac associat a risc de convulsions, cirrosi hepàtica greu, ús concomitant amb inhibidors de la monoamina-oxidasa, embaràs i lactància.
Les teràpies de substitució amb nicotina (TSN) permeten combinacions entre les diverses presentacions.
Generalment s'associa una forma d'alliberació controlada (com el pegat transdèrmic) amb una forma d'alliberació ràpida (xiclet o comprimit) per adequar els nivells de nicotina en sang a les necessitats del moment.
La TSN també es pot combinar amb el bupropió i la vareniclina.
En general, la teràpia combinada està indicada per a les persones que no poden deixar de fumar amb un sol fàrmac i/o que tenen un grau de dependència molt elevat.
Totes les medicacions que es presenten en aquest article han demostrat ser útils per ajudar a deixar el tabac.
No n'hi ha cap que es pugui considerar més efectiva que les altres de manera general per a tots els fumadors, sinó que cal seleccionar la que més s'adequa a cada persona.
Nombrosos estudis científics han demostrat que l'ajuda personalitzada d'un professional de la salut incrementa les possibilitats d'èxit en el procés de deixar de fumar.
A més de facilitar-vos l'accés als tractaments que requereixen prescripció, el metge o metgessa us pot recomanar altres mesures no farmacològiques.
A banda d'això, hi ha persones que haurien de consultar el seu metge o metgessa abans de prendre qualsevol medicament, independentment que no requereixi recepta, com ara les dones embarassades, les qui estan alletant o les persones que tenen un problema mèdic greu.
Els productes són diferents i la probabilitat d'addicció a llarg termini amb la teràpia substitutiva amb nicotina (TSN) és molt baixa.
La quantitat de nicotina a la TSN és més baixa que la que es troba a les cigarretes.
A més, aquesta nicotina és alliberada més lentament i, per tant, el risc d'addicció és molt més baix.
D'altra banda, els productes de la TSN són molt més segurs que el consum de cigarretes, ja que no contenen les 4.000 substàncies químiques trobades en el fum del tabac.
El cost mitjà d'un tractament substitutiu amb nicotina per a 12 setmanes (90 dies) oscil·la entre 360 i 400 euros.
El cost per a 12 setmanes (90 dies) és aproximadament de 405 euros.
L'eficàcia de les cigarretes electròniques com a ajuda per deixar de fumar no s'ha demostrat científicament.
L'ús de cigarretes electròniques podria contribuir a mantenir el consum de cigarretes per part de persones fumadores que tenen intenció d'abandonar el tabac i també propiciar l'ús de productes del tabac en infants i adolescents no fumadors.
Tabac (Agència de Salut Pública de Catalunya [ASPCAT])
Cigarretes electròniques (Canal Salut)
Tabac sense combustió (Canal Salut)
Direcció General de Salut Pública.
Revisió del document (Gener 2019)
Amb la participació de l'Àrea del Medicament del CatSalut